khistorydata/jeongjo-sjw-relations huggingface dataset:
정조 14년 · 목
該監司狀啓以爲謹依綸音內辭意各邑還案稅額一一査出舊還則海州等三邑果有丙申以前舊還一倂蕩減康翎等十邑皆是丙申以後未捧者以最久一年條一體蕩減各營鎭驛屯及山城有舊還處依此擧行蕩減都數合二千二百九十七石三斗八升零拯劣米則本道諸邑初無拯劣名色結稅則待秋成磨鍊限十分一蕩減漁稅鹽稅船稅則蕩減之數當爲一千七十一兩四錢零而上納月限在於六月沿海各邑已定實總幾盡收捧上納邑則固無可論雖或未及上納旣捧之物今欲分數還給則或不無中間消瀜之慮待秋等稅額磨鍊與春等當減之數竝爲分數計減實爲便宜場市有收稅處無論大小自關到日爲始限一朔蠲免寺稅則本道元無大寺依山近峽之地或有小小僧居而紙笥繩鞋之屬不無自本官收捧之例一一査括限十分二蕩減敎曰近來本道凡百登聞之事纖悉條暢才有褒嘉之諭而觀此狀本亦可謂善爲擧行雖以均廳稅言之蠲免之命出於同慶之意則諸道擧行亦當極意對揚而他道則混稱幾兩蠲免而本道則以春稅之已捧念還給之爲弊請於秋稅計數都除如是然後方責實效極爲嘉尙他道一依海西例擧行之意令廟堂卽爲分付畿甸之最初混說登聞太欠精約未知已捧者還給乎如此而能防奸弊乎諸道擧行勤慢不可不一番按廉矣朝家亦不已勞乎畿甸及諸道以此意一體嚴飭
정조 14년 · 목
漢城府以朝官應資人別單啓敎以口傳下批○李益成加設僉知○原春監司尹師國以道內應資人開錄馳啓敎以口傳下批○張允漢等五十七人單付同知辛益東等七十七人單付僉知
정조 14년 · 목
敎曰明日親試大臣備堂中以試官有入來者再明日次對進定於明日
정조 14년 · 강
全羅水使李健秀以琉球漂人問情馳啓
정조 14년 · 목
狀啓以爲臣營虞候沈景民牒呈內本月十二日與興陽縣監申光輅鉢浦萬戶金鎭喆倭學李命福漢學張允慶等琉球漂船什物及所載各種照數摘奸後先使漢學試問則不能通語又使倭學試問則亦不開弦虞候親自書問則惟伊名川稍解文字筆法懸殊文義阻滯故寫字而指物注目而模手始通琉球國字及漂到之由慮或國近於倭書之以日本則搖頭不答又或近於淸書之以大淸則揮手而默然所謂草書者糢糊難辨漂船所載中書册一卷頭尾破碎文字漫漶合爲一百十二張而其所刊刻者或畵以物形而細畵亂草決非旬日模出之書書札十六封則二封庶可謄寫其餘墨痕微澁字樣難辨而修正之役亦甚浩繁蓋以物件觀之錢穀布絲指以買松板之需必是商船而有難的知云摘奸件記及船體琴形圖畵置簿册子二件斜封書札二張竝修成册上送于備邊司而以其書問記觀之則實是問情以其報辭觀之有非問情問情事體何等嚴重而若是糢糊發問之際亦不免疏漏印刊册子一卷斜封書札十四件不爲謄送尤爲可駭問情官沈景民所當罷黜而琉球人旣與唐倭有異且無該國任譯則不無參恕之道待竣事各別論勘之意今姑題飭漂人所着衣服依其製樣今方措備還送之節姑待朝家處分擧行計料○問情記書問儞們自漂風所到此水路爲幾里答不知何千里何百里何十里書問儞們漂風日久則經過何處而有止泊處乎答自六月十七日出船後十四日漂流海上來此國書問儞們在儞國時所役何事答伊名川二村椗役二人供四人水主書問七人中有解文字者幾人乎答只是伊名川書問儞們往山原地買得松板用於何處乎答家作用問儞們皆是行商人乎不能書答書問三絃琴何名答三味世人書問書册名何答一册揚書問儞們欲以馬上歸乎船上歸乎答船上歸奉親伸候書問儞們船上歸何方乎答卯辰方歸申度奉孝書問錢二十四兩七錢四分皆儞國錢乎答我國之錢也書問此錢用於何處答米粟買用書問船中衣服何多也答大風海中盡爲荷揚其餘問答與前問情記同
정조 14년 · 강
御熙政堂行抄啓文臣親試召見大臣備堂試官蔡濟恭鄭民始吳載純徐鼎修鄭東浚鄭大容尹行任
정조 14년 · 강
飭西北邊將拔例差遣
정조 14년 · 목
兵曹啓言折見平安兵使李得濟春夏等褒貶啓本則碧團僉使鄭履曾浮謗奚信平南萬戶金宗燁斛縮宜檢乫軒洞權管李震赫謗姑示警廣坪權管朴聖熙宜悛小失大吉號里權管池仁㴠些失襲謬爲目則竝宜置下考而置之中考西林僉使崔涉癡率何責淸城僉使朴聖基家近易累玉江萬戶尹尙華姑恕微庛爲目則竝宜置中考而置之上考兵使李得濟推考鄭履曾等竝降考施行允之敎以西北邊將或稱不願窠又或以可矜許題全不擇送之故受弊者鎭民無告者土卒況今本道瘡痍之餘乎封發之前飭其嚴明考課登聞之後別爲閃拆坐起一則爲西民二則爲西民然所差遣者依舊不擇何異於左頰若右頰乎邊將見窠皆令今日政各別拔例擇差其中遞付窠無論經僉以上及宣傳官參上勿拘通擬依蔭倅例五考五上者別加收用而各於已行本品以外職陞敍調用官案中名邊亦以此懸註俾西土邊鎭少知朝廷敎化本曹降秩中權管李震爀到任屬耳朴聖熙云有能事與其新除或遜於前者無若先治其罪更責來效兩人等令該兵使拿致各別嚴棍付過姑放更觀每朔治績如不可堪直爲狀聞罷黜如可堪仍以察任之意亦卽狀聞事分付至於沈益希之自起生祠堂可謂貽笑莫甚渠亦兩班且經華銜者則有靦面目寧忍爲此不可居下而止亦令該兵使招集附近邊將兵使大張威儀嚴棍示衆以爲警勵之地大赦才過處分姑如是略略此後士夫邊將如許不似之類隨現當加倍重繩令廟堂嚴飭西北帥臣處又敎曰今政遞付窠之拔例擇送連五考純褒五上者使之陞遷於外職以示獎勸之意如龍營訓局將校之遷轉者亦未必是善地若於來頭貶目五考純褒則朝家獎勸之擧豈有士夫與將校之區別乎亦令該曹官案名邊懸註純褒而準瓜上來則直爲還屬各其本營雖無窠加出待闕陞實事分付該營
정조 14년 · 강
飭譯院等諸司新刊新購册子入啓後始得請賞
정조 14년 · 목
司譯院啓言蒙倭兩學書籍未備年前倭譯崔麒齡購納隣語大方故卽令辦備財力開板成書漢學前銜金亨宇亦以私財釐正捷解蒙語蒙語老乞大蒙語類解等諸書亦已補刊訖役麒齡等捐財效勞之誠殊極可尙以刊册之勞得蒙加資之典者亦多已例而事係恩賞何以爲之敎以恩賞雖細豈褻加資尤宜致審從前購一書刊一册雖有一一論賞之例不識名目之爲何書義例之爲何册而輒施加資之典豈有如許恩賞乎不但本院爲然醫司亦然惟雲觀刊出之册則入啓經覽購來之書則亦多稟旨此後無論雲觀譯院醫司新購者新刊者一本送于內閣入啓然後始以草記請賞此草記還給自今番依此定式施行
정조 14년 · 목
太僕以濟州前牧使李喆模遞任進上馬三匹前判官金鳳吉遞任進上馬三匹及山馬監牧官金德亨己酉庚戌兩年條封進馬二匹上來啓敎以山馬監牧官封進馬匹不但體少名以封進焉敢若此若此則今之濟馬不得爲御乘乎該監牧官所當捉來決棍而姑爲參酌本牧各場中雌雄馬各二匹體大步捷極擇上送事分付該牧使及該牧官處待其上來卽爲待令如是特敎之後若不以合於御乘者上送牧官及該牧使各別重勘以此嚴飭
정조 14년 · 강
備局以諸道戎政稟處
정조 14년 · 목
備局啓言卽見京畿監司金思穆守禦使鄭昌順總戎使李漢豊江華留守申大升京畿水使南憲喆永宗防禦使李光燮黃海兵使元厚鎭原春監司尹師國平安兵使李得濟統制使申應周慶尙左兵使李源忠淸兵使金麟瑞忠淸水使柳文植全羅兵使李章漢北兵使李潤慶狀啓以爲今秋水陸操及巡操巡點巡歷災傷覆審校生考講何以爲之事請令廟堂稟處親騎衛馬兵都試勸別武武學鄕騎士等都試依例設行爲辭兩西及北關纔經大賑重以癘疫瘡痍甫起此時勞民實涉重難京畿原春兩道昨年年事未可謂登目下民勢有難責之以齎糧赴操今秋京畿牙兵習操守禦廳合操總戎廳習操江華府合操京畿水營永宗水陸操黃海道平安道咸鏡道習操及巡點竝爲停止至於三南則屢豊之餘今年穡事又將登稔戎政不可久抛慶尙左兵營忠淸兵營全羅兵營陸操統營及忠淸水營水操與巡點竝令依例設行各道馬兵勸別武武學鄕騎士等都試原春道災傷覆審校生考講等節請竝依狀請擧行之意分付允之
정조 14년 · 강
遞承旨鄭大容李敬五以李敏采李益運代之尋遞敏采以柳文養代之竝前望也
정조 14년 · 강
命銓堂曺允大禁推
정조 14년 · 목
銓曹以申耆首擬安州牧使敎曰雖無才宥還之申耆堂上三品不啻幾百則如是苟擬銓官事萬萬駭然當該堂上禁推此望筒勿施以實職中卽爲差代待下批明日辭朝
정조 14년 · 강
有政吏曹參議曺允大兵曹判書李▣進
정조 14년 · 목
以權恢爲獻納趙得永爲正言尹序東爲副修撰朴宗甲爲安州牧使鄭大容單付察理使○因都總都事訓鍊判官望筒敎曰將果諸人之無故作散者特命加設仍付在渠輩至矣足矣況一人式次次移遷自是金石之典則權作實職人及加設窠未區處尙有多人而豈可如是擬入乎當該銓官推考此兩望筒更爲擬入
정조 14년 · 강
命權作實職中備卽四人因其窠擬外職
정조 14년 · 목
敎曰權作實職中備邊卽四人勿爲陞遷因其窠外職擬望
정조 14년 · 강
放嶺南定配罪人朱福三等
정조 14년 · 목
慶尙監司李祖源狀啓以爲朱福三乘夜突入寡女房之罪配寧海府郭時濟欲奸良家寡女之罪配興海郡發配俱在赦前宜有疏放之典請令該曹稟處敎以放送事令該曹卽爲分付
정조 14년 · 강
命進御淸肺湯一貼煎入榻敎也
정조 14년 · 강
命老人加設與單付口傳下批
정조 14년 · 목
漢城府啓言各部報來成册別單書入而其中有百歲老人依下敎加給米肉之意請分付允之敎以加設與單付皆令今日口傳下批○戶曹以百歲老人裵重鉉米肉題給啓敎以諸道應資中過百歲人亦依此例爲之事行會
정조 14년 · 강
遞承旨安鼎大以洪明浩代之
정조 14년 · 목
敎曰鬚髮不白無異五六十歲雖是格例之外姑此仍置同副承旨許遞前望單子入之待下批牌招察任
정조 14년 · 강
遞刑曹參判黃㮋右尹愼基慶以趙鼎鎭洪明浩代之
정조 14년 · 목
敎曰詞訟劇地老病之人勢難行公亞堂亞尹許遞前望單子入之待下批牌招察任
정조 14년 · 강
以洪義榮爲承旨
정조 14년 · 강
命新北伯李文源卽爲辭朝
정조 14년 · 목
敎曰北道賑事就完亦已論賞新伯到任不可許久遲滯聞有身病待少間卽爲辭朝事分付
정조 14년 · 강
命慶科生進初試改擇日
정조 14년 · 목
承旨柳文養啓言慶科文科初試去生進覆試爲八日之間連觀三日設場之大科欲赴京師之生進其勢末由改擇日字原單子中改付標似好故敢達從之
정조 14년 · 강
命未下直閫帥皆令當日辭朝
정조 14년 · 강
召見判尹洪檍慶尙道京試官鄭東觀都事尹得孚全羅道京試官金啓洛都事徐有鍊于熙政堂
정조 14년 · 목
東觀等辭陛故也○予謂東觀等曰近來士習之不古京外無異殊可駭歎然士習之如許亦由試官之見侮此非自反處乎爾等須各勉勵無負朝家愼簡之意也且今番慶科與他科自別無或有蹂躪雜亂之弊爾等當有講究者有何方略乎東觀等曰出其士子之不意洞開荊圍之門則恐無有此等之弊矣
정조 14년 · 강
寢鄭大容察理之行仍命該道伯擧行
정조 14년 · 목
敎曰昨因大臣筵奏有別遣使星審視後稟處之命而追聞登筵諸臣之言更思之亦然見今本道大比科設場爲數處道臣行部亦在卽此時又遣別星不但爲弊可慮遍過詢視道伯足可爲之事勢如許民弊如此前承旨鄭大容奉命一款置之卽令廟堂詳細措辭分付使該道伯擧行以其意見條列狀聞後稟處
정조 14년 · 강
命吏曹參議曺允大禁推分揀
정조 14년 · 목
因禁推傳旨有是命
정조 14년 · 강
濟州牧使李喆模以琉球漂人問情馳啓
정조 14년 · 목
狀啓以爲六月二十六日兼中軍本州判官金鳳吉馳報內當日卯時量本州右面下貴日里任高成昌等進告內未辨船隻開東時浮來于下貴日浦下碇云中軍領率哨軍自州城西距二十五里下貴日浦馳到船泊處船上人所着皆斑衣彼船中可以問答者四人以小船載下俱是一髻兩簪削其髻底之髮頭無所蓋身上所着斑布周遮衣或靑或黃或黑試問何國人則語音不相知以書問之其中一漢書答渠等以琉球國中山王都內那覇府西村人五月十六日載年貢粟米於宮古島六月初九日開船如本國同月十三日酉時遇大風檣折帆落漂流到此云頗有飢餒之色故先以粥物救療而次次問情爲先馳報云二十七日金鳳吉馳報內船制則前後俱高杉板長九把半廣三把高一把半左右有欄干前帆竹長八把圓一尺五寸蒲席帆四幅付太半破傷腰帆竹折傷蒲席帆七幅付太半破傷旗竹長四把半圓四寸非綿非紬色白旗三幅上畵太極下書順風相送四字小旗二面無畵書船頭畵日形左右畵太極船後畵月形而左旁書刻海上安全順風自在八字又有小船長三把半廣一把高一尺半置于本船上卜物則粟米三百六十四包雄馬三匹狗二首所着衣服等件及器用雜物修成册上送而又有論語一卷小學一卷中庸一卷三國志六卷實語敎童子訓一卷古哥集一卷治式一卷大節用集一卷等册子論語小學中庸則字旁懸吐幷皆印出三國志則間一字或二字亦印其吐童子訓卽訓戒之語而多用梵字偈語節用集每板三層書上層字類合中層一半篆字及百重曆下一半與下層字樣如畵雖未諦視而所謂知死期名棄字等題目似是術數方書古哥集治式二册則葉張書出者而以其草書亂書全未通知渠書告粟米則御供之物馬狗則私物云粟米旣是貢獻之物則必有公家文蹟而渠所稱公文者短紙胡書元無印跡只以套書墨打隸草相雜便同簡牘字晝亦多未解以別紙謄出問其還歸節次答以什物折傷者改備以給則早早歸國萬萬奉願云今此漂人雖無他慮詰問得情事係邊政謹依近例卽發馬兵二哨令中軍金鳳吉譯學洪得榮等領率入來臣亦使將領率管下軍兵整頓軍威二十八日招入彼人先饋食物反覆詳問則其中孟國吉粗解文字而其所書納初不成說詳探無路大體與中軍所報別無異同問情別單一度馳啓以備睿覽彼人姓名記卜物成册公文二張小札八度幷爲謄本上送備邊司以待處分仍爲安接于州城公廨以入防牙兵把守供饋依定式每日每名糧米二升鷄一脚生魚二箇甘藿二葉鹽醬油南草磨鍊以給而其所傷帆竹帆席碇索張索等物亦使之改備爲先馳啓○問情別單問爾等何國何地方人耶答我等琉球國中山王都內那覇府西村人耳問爾等緣何事何月日向往何處何日到何地方逢何方風漂流到此耶答自琉球國津口宮古島出船五月十六日走渡自彼處年貢粟御物乘入同六月初九日自宮古島出船如本國罷渡三日後向風寅卯方吹出折角如宮古島乘歸同四日振八重山近見掛酉時分自子丑寅方大風吹出乘船幷人命十死一生當漸本檣乘荷打捨風儘漂流只何方等不知如琉球思子丑寅方向而到此地日數十九日得也問爾等同船者爲幾人而惡風漂蕩之際能無渰沒之患什物亦無漂失之歎耶答我等乘船逆風當時打捨荷物本檣一鐵碇一張繩一房帆持繩二房前小檣下半分切此品打去御物粟何分等不知打去人命之儀不欠皆全快也問人命之全活誠爲多幸爾等十四人姓名年歲自手書納可也答船主査氏比嘉歲四十二慶姓高江冽歲三十八孟姓國吉歲三十四魚氏多嘉良歲二十三楫取芳姓新城歲三十六水主季姓佐久川歲三十四行姓比嘉歲三十六紹姓友安歲二十一桃姓宮城歲四十四衡姓新▣歲三十五毛姓照嘉名歲二十七蓮姓長嶺歲三十三全姓新▣歲二十二平姓仲里歲二十七合十四人也問爾等鐵碇掛繩漂失云船中有餘碇及掛繩否答我等乘船道具有分鐵碇四頭在繩二張在前檣一在帆半在帆桁在楫在耳問爾等必有部牌公文何不現納耶答我等公文部牌無御物公事送狀納上耳問爾等所持文蹟中何無印跡耶答我等所持文蹟中豈無印蹟問尤琉球國風俗右體文蹟印船頭一人印而津口通相濟耳問爾等合爲十四人公文中只錄十二人餘二人何也答我等共乘十二人外二人者是使人合十四人問公文外二人何爲而添載耶答我等外二人事爲商買用渡居時爲客人歸國也問此二人何國何地方人而且有三人名相左者何也答二人我國內泊村紹氏友安毛氏照嘉名二人三人公文相買如此相替有人也問爾等所載粟穀馬匹俱爲貢物耶答我等所載粟穀自宮古島琉琉國中山王大臣御物奉行以完書那覇府內東村在結地御歲方納也馬則私物耳問馬是私物則何爲載來耶答馬是船主私物而自宮古島琉球國居村持登也問爾所謂八重山是何地方耶答宮古島內八重山在耳問自宮古島至琉球國那覇府爲幾許里耶答自宮古島如那覇府二百七十里自那覇府酉戌之方在耳問書册非舟人所有何爲而帶來耶答書册馬匹之儀非公事而無書船主以買賣物價替取又或國持渡致賣拂用馬也依是奉願者本國行向前何方難知何日程海上而本國仕事不得數知草用水績兼然則自然可及死命哉迚仕合此處持渡太公君樣奉獻上賴存也問汝國王何不稱琉球國而曰中山王耶答自唐太淸皇帝封王御名尙穆王稱也問爾等頭無所着豈或逢風漂蕩之時俱爲見失而然耶答我等雖爲蟻身此程聖人段段以問何篇不足物及謂是高情各各於今生戴頭上以各歸國事死則主子君此故奏上于父母妻子其故通達胸中上置筈者也然則不顧恐亦申上事自素無冠衣服帶之儀洋中逢風時心悶何色不知打去衣服着衣取捨置也問琉球國在於此島之辰巳方得戌亥風可以順歸帆竹器械之折傷者亦當改給爾等本船移泊於發處姑館爾等於城中知悉留待可也答右之通奉拜敎難在仕合奉存然則修甫本檣繩具改造以給早早歸國仕樣彼仰度萬萬奉願者也問爾等卜物毋論巨細若有見失之弊卽爲書納則當一一推給矣答此外於洋中大風時漂失路行時無失也敎曰依願卽爲還送而造給衣袴優給糧資以示朝家軫念之意此後漂到人之問情後從水路還歸者一邊發送後狀聞事回諭
정조 14년 · 강
兵曹以淸城僉使曺海珍罷黜啓
정조 14년 · 목
海珍身病該曹請依例罷黜允之敎以以鄕校之故規避之罪姑不擧論以此知悉
정조 14년 · 강
以李勉兢爲刑曹參議前望也
정조 14년 · 강
召見下直守令邊將于熙政堂
정조 14년 · 목
予謂安州牧使朴宗甲曰見之久矣向見永興倅則容貌甚杇鑠故頗庸嗟惜矣今爾髭髮勝昔猶可幸也第以曩時事言之豈可復登此席今方更出仕路此後寧有拘礙之端乎且授爾是邑者爲濟民生也下去善爲也宗甲涕泣對曰終始骨肉之恩惟期生死報答矣予問咸興判官李泰懋曰北關農形何如泰懋曰北道年事可謂無前大豐矣予曰近日雨澤頻仍無或妨農乎泰懋曰至於北關雨澤適中矣
정조 14년 · 강
兵曹判書李▣陳疏賜批
정조 14년 · 목
疏略曰昨於筵席左相以初仕取才講不者爲首擬至於請推臣於伊時莫知其故而退卽伏見擧條下者六矢二分講粗者見奪於七矢一分講不云者此指田百寧金亨鐸二人也百寧初仕與不願窠取才矢數居首故初仕試講時渠言旣已居首於不願窠則初仕亦非所願仍自不而退矣追聞渠於亨鐸多受賂物必欲以初仕歸之亨鐸有此設計云都政前夜百寧欲知草都目之首擬與否來問政吏政吏拒而不答終夜相持多有駭擧云臣聞卽驚怪卽爲拘囚本營卽以首擬於守門將亨鐸果爲副擬矣且以都政時取才言之宣薦則竝講射而取之六道與西北武人則專取矢數講則初不計劃此爲規例其來已久臣取考各年取才記則講射俱取未有其規而講則行之絕罕此必歸重於矢數而然也已例斑斑臣未敢違越今此擧條中矢數雖遜講射俱入者爲首云左相所謂古規云者臣莫之曉也講不講粗之爲首爲副不但田金二人其外排望皆用此例臣何敢私自取捨而然哉當初百寧之用意自不誠甚叵測故臣欲筵稟論罪到今事端專由於此二人今若置而不論有關後弊百寧則爲先汰去亨鐸則亦施嚴勘臣於見職當遞不遞以致昨者筵奏深緊何可晏然不思自靖乎伏乞亟遞臣職批以事實旣如此遐方武士行賂圖囑之狀極可痛惡然不可遽從疏請卿其査實懲治後草記勿辭行公○兵曹啓言依下敎守門將田百寧出身金亨鐸處査問則百寧所告渠以別付料軍官今番都政不願窠邊將取才居首之後又爲入格於部守薦別取才矢數最於道內故實職與邊將間自在應差之科而欲爲實職則本來貧窮從宦無路以此趑趄之際鐵山出身金亨鐸相逢試場以爲汝旣兩取才居首何以爲之云故答以欲爲實職貧無以自資欲爲邊將浮費不些眞是兩難云爾則亨鐸以爲吾之矢數比汝不過一矢間差等應講時汝爲自不吾若免不則兩技入格自當居首然則汝之邊將後浮費吾自替當先以二百兩錢相約試講自不的實云亨鐸以爲渠以年少武士屢經都目取才終不入格今番幸以得中矢數與百寧不過一矢差間問于百寧曰應講之時汝則自不吾則僥倖免不當爲居首汝之邊將後浮費一一備給錢二百兩爲先傳給過都政後所料緯繣故錢則還爲推去云渠等所爲萬萬痛駭守門將田百寧汰去自臣曹嚴加懲治金亨鐸亦爲一體嚴勘敎曰別取才第次旣從矢數且於初仕與邊將兩歧俱爲居首云爾則田百寧之難其辦出浮費捧賂於金亨鐸處圖此自不之擧所爲痛駭然賂物旣還送則渠何足責而初仕則濫矣最遠最不願邊將今日內口傳作窠差送萬一逗遛不卽赴任卽其地定配事分付該兵使處一以懲其罪一以遵試規金亨鐸則與錢圖官亦不可仍置卿其各別嚴治逐送本土
정조 14년 · 강
命崔麒齡等依定式加資
정조 14년 · 목
司譯院啓言因本院草記批旨內此後無論雲觀譯院醫司書册新購者新刊者一本送于內閣入啓然後始以草記請賞此草記還給自今番依定式事命下矣崔麒齡刊出之隣語大方五册金亨宇刊出之捷解蒙語四册蒙語老乞大八册蒙語類解三册送于內閣已爲入啓矣麒齡等所當依定式施以加資之典而事係恩典自下不敢擅便敎以幷依例加資
정조 14년 · 강
命遞淸城僉使金熙謙以免城改付標
정조 14년 · 목
兵曹啓言淸城僉使乃是堂上窠而新除授僉使金熙謙以堂下備擬受點請改差敎曰係是久勤差送者則豈可無故作散況旣經萬戶者乎然與特敎有間以免城改付標時僉使卽承傳也雖有所重異於久勤待他窠差送淸城之代以久勤中口傳差出
정조 14년 · 목
政院啓言京畿監司處審理遲滯委折問啓事命下矣問于京畿監司金思穆處則以爲本道已錄啓罪人爲十三名未錄啓罪人爲二十名而情犯互有輕重仍放難以卽決以臣愚迷淺見審理之際自爾遲滯云敎曰錦伯何故擧行如是不怠畿伯之居在京城至近處修啓反後於錦營此非慢忽而何推考
정조 14년 · 목
全羅監司尹蓍東以道內應資人開錄馳啓敎以口傳下批○朴致儉等八十三人單付同知兪德祚等三百六十七人單付僉知
정조 14년 · 강
召見前北伯李秉模于重熙堂
정조 14년 · 목
秉模進伏予曰北關年事果如何秉模曰邑各不同而大體論之無減於古之庚戌予曰沿路亦何如秉模曰均是大豐而畿邑尤爲豐登矣予曰向者賑政卿勞矣秉模曰朝家軫恤之德出尋常萬萬許多飢民賴以濟活臣不能盡對揚宣布之責罪負多積而每蒙曲庇之恩惶隕之忱去而益切
정조 14년 · 목
以李錫夏林道浩爲修撰林最遠爲永平縣令李尙熙爲純陵參奉
정조 14년 · 강
大司成李敬一陳疏賜批
정조 14년 · 목
疏略曰今玆慶科跛躄皆起前日之廢擧者皆懷觀光之意鄕儒之在近者亦多赴京之類蓋一所試場甚狹隘北庭每當霖雨之後泥濘沒膝只是南庭堇爲乾淨且當懸題之前故赴擧之士競趨南庭今以萬數之士爭坐一畝之地其雜亂紛聒勢所必至也而早呈之弊去而益甚故必爭題板之前乃是一二所之通患也今若各設題板於前左右三面各定收券官各塡字號輪迴考券則可以捄爭坐一處之弊而一所沮洳處申飭該曹使之塡沙洩水然後可無燥濕趨避之弊矣大抵入門之時紛拏最是痼弊昏夜之暗地相戛平明之一時混入俱係致傷之端若於前日早夕預爲開門使之以次流入則雖有一夜露宿之苦可免徹曉彷徨之患至若書册隨從等禁令亦使禁亂官申明擧行自外整齊俾無淆雜之弊則可爲一分矯捄之道伏願下詢廟堂先期布令使試院知擧行之方使諸生息爭競之心焉批以士習之不古直由敎化之未孚廟堂何以知之一所之設題板三箇事出於執藝之意依所請第令廟堂稟處禮曹北庭鋪沙洩水事雖請該曹擧行疏水畚沙之役似屬於濬川司本自湫濕淤泥之地該司亦難着力疏辭旣如此該曹該司中使之從長稟處
정조 14년 · 강
命頹壓民家恤典題給
정조 14년 · 목
漢城府以應資人別單啓敎以口傳下批○金守澤加設僉知
정조 14년 · 강
定別陳賀物膳代捧之式
정조 14년 · 목
敎曰今番陳賀物膳湖西則皆以乾雉封進京營庫封進猶以非節皆許代捧作爲定式則本道亦當往復廚院而循例封進道伯事殊甚疏忽此後別陳賀物膳中除非時品以他物代捧事定式果品亦然一體定式因此而有一番提問者湖西則物膳朔膳皆不封進自京廳代封度支定例中朔膳價米乾秀魚價米名色卽此也獨於陳賀物膳如是封進無意義令廚院及度支惠廳詳考文跡及委折仍令廚院指一論理草記事分付
정조 14년 · 목
敎曰推緘滿囊古來卽然過大政隨聞見警責亦屬中書故事向筵以初仕事大臣奏語出於相規之美意設或事實稍爽宜存無勉之戒以效無卞之義引義已太過筵敎申飭之後昨日政懸病事體所在極爲未安兵曹判書李▣推考牌招行公
정조 14년 · 강
特贈故奉朝賀趙暾領府事
정조 14년 · 목
敎曰狷檏也故言必無隱常感其誠意至於年前筵奏尤可見老臣衷赤莫重典禮之克襄多賴重臣之力贊書碑陞秩酬未稱意近聞在京第欲一召見超付樞銜今焉已矣甚庸嗟惜況其明於涇渭心則公蕩亦可謂不易得之人隱卒之擧何拘殊異故奉朝賀趙暾特贈領中樞令弘文館待狀到卽爲議諡其子在官者待闋服甄錄以示朝家記念之意
정조 14년 · 강
命泮長李敬一疏辭詳問稟處
정조 14년 · 목
敎曰昨日泮長上疏有令該曹之語故批答亦以云然予意則謂以該曹卽戶曹云耳今聞承宣言戶禮曹眩於擧行云至於禮曹則非董役之司鋪沙洩水當否似難主管稟處疏意問于大司成仍以疏請之意稟處事分付
정조 14년 · 강
還給完伯尹蓍東辭疏
정조 14년 · 목
疏略曰臣本來情勢無論藩任華膴雖殘郡末縣豈敦擬議於去就一節而始旣卽命陛辭終又荐下飭敎逃遁無路咫尺爽守黽勉冒膺行且數朔于玆矣臣九耋偏母有病在床時値炎節未遑將來書信過期而不來則慮無所不屆日候有時而不適則憂未能自定封章陳懇見阻喉司考課事重雖不敢不擧行方秋按部之役又此當前而目下事勢其何能無錯稍待涼生要爲來諗之計則又恐篤老病餘登途作行決無其望百爾思量冰炭交中與其惶猥因循終陷癏重務之辜無寧竭露控引竊付守本分之義不然而崇飾張皇忘君父簡拔之恩圖一身自便之計不必辭而例辭不當遞而求遞臣雖不忠寧忍爲此況臣家食日久滫瀡藥餌時多艱匱藉使自謀又豈可捨藩俸榮養之厚而敢請遄歸惟其情有所迫勢難仍蹲不得不更申未徹之懇伏乞亟許鐫削臣按察之任敎曰其老人之雖老尙旺不但曾所熟聞南下之後亦或提問於筵席已知其如奮此上疏非請急則豈可曲循捧納況將往不遠者乎己自日前海伯疏屑越甚矣明知其乍畀旋卸之萬萬無其道如是煩瀆有關朝綱原疏還下送捧納承旨從重推考海伯疏捧納時不爲處分故又有此疏捧入之擧其時該房承旨亦爲推考
정조 14년 · 강
罷平安兵使李得濟職重推箕伯沈頤之
정조 14년 · 목
該兵使以嗭洞權管朴鎭協褒貶等第追後封進啓敎曰等第之當勘不勘曰以忘置卽前所未聞考績何等嚴重藩閫體貌何等自別乎如許狀辭大關國體不可以到任屬耳有所容貸卿則爲先罷職此狀啓還下送道臣同議磨勘則矇未覺察云者道伯均有其失爲先從重推考等第則更令道伯磨勘上送事令廟堂分付○政院啓言平安兵使李得濟今夏等邊將褒貶嗭洞權管誤以日淺懸錄至有追後封進之擧萬萬駭然本院請推之外無他可施之罰何以爲之乎敎以已處分矣兵使之代更待下敎議薦事言于廟堂
정조 14년 · 강
命犯夜人卞尙奎分揀
정조 14년 · 목
巡廳以犯夜人壯勇衛直赴卞尙奎執捉啓敎曰捧薦之命在於昨夕以受薦事因公幹往來者容有可恕分揀放送此後稱以壯勇衛或有犯夜者而不卽捉納有他歧現發爾等難免重勘以此知悉惕念
정조 14년 · 강
命諸道習操狀啓隨所到草記回啓
정조 14년 · 강
命未下直守令明日辭朝
정조 14년 · 강
考下抄啓文臣今月朔課試試券
정조 14년 · 목
以萬國衣冠拜冕旒爲五言十韻排律題以天顏有喜近臣知爲七言十韻排律題五言排律副司果宋祥濂次下居首七言排律副司果張錫胤副司正金羲淳黃海都事李儒修副司果鄭晩錫守門將尹寅基副司果兪漢㝢守門將沈象奎副司果徐榮輔副司正沈能廸守門將李東冕更同等
정조 14년 · 강
平安監司沈頤之以罪人放釋馳啓
정조 14년 · 목
狀啓以爲昌城罪人廷楫合辭之請旣蒙允兪放送一款初非可論健一範升分付配所邑竝卽放送
정조 14년 · 강
命元子宮胎缸以湖西軟石取用
정조 14년 · 목
觀象監啓言今此元子宮胎缸奉安時不用甕石而以瓦代之者雖仰聖意之不欲張大煩民而竊伏念湖西有一種軟石其爲工至易省於燔瓦之勞堅實耐久有非陶瓦之比及今發關於該道道臣採取刻成甕制以用恐合愼重之意敎以依此爲之
정조 14년 · 강
命禮曹北庭鋪沙洩水等節置之
정조 14년 · 목
禮曹啓言大司成李敬一上疏批旨該曹該司中使之從長稟處事命下矣本曹北庭今若欲塡沙使高洩水使燥則其爲工役必至浩大而臣曹旣非董役之司實無擧行之道運沙疏水等節請使濬川司擧行敎曰濬川司只管疏鑿川渠之役鋪塡非所掌更爲指一稟處又啓言濬川司所管只是疏鑿之役而鋪塡等節似當屬於戶曹請使戶曹擧行敎以令戶曹稟處○戶曹啓言禮曹北庭只以沙土鋪塡則非但乾水上出無以去其濕氣役事浩大有非若干日子所可了當且儒生之不入北庭以其距懸題板稍遠出入非便之故非直爲沮洳而已旣不可及期亦似無實效請置之允之
정조 14년 · 목
因景慕宮奉事望筒敎曰參議之初仕差出係是罕有之特例則近日七八品蔭仕望必以序陞擬入者意思在於初仕作窠如是而初仕差出有命則輒以不敢晏然差出援例陳章事之欠誠莫甚於此當該銓官從重推考此後三銓獨政除非承傳或特敎無得以序陞作窠無前銜然後始以序陞擬入事申飭銓曹○以徐洛修爲景慕宮奉事許鏛爲守門將
정조 14년 · 강
副校理李殷模上疏賜批
정조 14년 · 목
疏略曰臣於館職寧有一分堪勝之望哉伏乞亟許鐫改焉臣於乞免之章不宜贅及他說而事關民情敢此附陳米直之高下專係年事之豐歉每當登熟之時則都下之貧士窮民以盈握之錢買滿橐之米頓忘阻飢之憂擧懷含哺之樂矣挽近以來所謂豐年米直一包價不減於三兩七八錢便同移易不得蓋緣均廳之預買貢米以此數定式則貢人輩樂其貴售以此數賣于均廳市人效之非此數則不賣看作常規無豐無歉揆以事面寧不慨然大抵均廳之預買或以爲給代之需或以爲備荒之資且於不豐不歉之年亦足爲益下之政全然防塞其勢誠難然顧今八路穡事擧皆豐登幾乎比隆於古之庚戌而由玆一事米直不低依舊是三兩七八錢則都下民人何得以一飽乎臣意則均廳此法雖不得遽議更張而以我聖上恤貢人軫都民之德意一時闊狹宜無不可分付均廳自今八月限明年正月貢價米條勿許買取如有前此預買者亦爲計朔退等仍令貢人本色措備自己糧資外盡付之市廛從時直賣買嚴飭市民亦毋敢操縱使都下民人皆知有斗米三錢樂歲上瑞之美恐不可已也批以均廳米價事可謂目下當務之當務自有均廳一定之價雖値加於庚戌之豐斗米三錢之效徒令專美於有唐且今市直旣云貢米劣品已不及均廳定價則秋成後又當低下諸貢人之直走均廳取其踊直之利卽勢也均廳定價雖曰金石之典且受敎事目至爲嚴截而今玆闊狹之擧非更張只欲行於秋成後六朔以先大王懷保小民之盛德至善今年此敎必不待自不仰請別下特恩然則闊狹之擧非更張卽仰述也令均廳自今八月限明年正月貢價米條勿許買取如有前此預買者亦爲計朔退等仍又嚴飭市民從市直賣買無敢操縱事竝從爾疏所請如是則斗米三錢雖未質言比今直又當低下在都下貧士窮民豈不爲大惠大益貢人輩亦有同得之良心豈或於此有如何之意乎然米旣移賣於市廛無米可受則亦非朝家一視之澤此所以爲貢人許令計朔退等者但不預賣貢人似不得均霑退等之惠更思均是貢人也吾民也預賣者之霑惠足爲不預賣者相濟之端乎此則大臣與惠堂商確別無可以加施者則已之否則登筵時稟處爾在經幄之任有此爲民之言近來初見極用嘉尙特賜鹿皮一令爾其勿辭閤門親受
정조 14년 · 강
命慶尙右兵營習操及巡點依狀請擧行
정조 14년 · 목
備局啓言卽見慶尙右兵使吳載徽狀啓則以爲今秋習操及營城將節制使巡點請令廟堂稟旨分付矣本道左道習操旣令設行則右道不可異同習操及巡點依狀請擧行之意請分付允之
정조 14년 · 강
召見大臣備堂及藥院提調于熙政堂
정조 14년 · 강
備邊司以大司成李敬一疏辭回啓
정조 14년 · 목
備局啓言大司成李敬一上疏批旨三面題板事有令廟堂稟處之命矣赴擧儒生之必爭題板之前果是近來通患也設使三面懸題其爭之習難保顯異而各定收券官各塡字號則其心各有所恃紛競似或少勝而應辦所多官支供之弊亦不可不念或於南北或於左右觀其地勢以二面從便懸題仍爲收券之意分付試所恐合事宜從之
정조 14년 · 강
命內禁衛朴廷弼等直赴殿試武兼金光屹忠壯將調用
정조 14년 · 목
因都總府中日單子敎曰慶科大比不遠今番中日係是更行初再次內禁衛閑良朴廷弼之四中四分扈衛軍官閑良金光希方處敬之四中五分林益喆之四中四分宜有拔例處分幷直赴殿試武兼金光屹亦爲四中四分忠壯將作窠調用
정조 14년 · 목
江華留守申大升以府內應資人馳啓敎以口傳下批○金世奉單付僉知○開城留守具庠以府內應資人馳啓敎以口傳下批○元載允單付僉知
정조 14년 · 강
飭武藝廳入屬後以親屬一人塡充訓局
정조 14년 · 목
敎壯勇營曰武藝廳入屬後以其親屬一人塡充訓局事曾有定式蓋倣鄕軍資保之例俾有霑漑之效而間因奸弊多端有所入聞果有申飭之擧矣渠輩懲畏太過當屬不屬厥數至於數十之多不但違越定式亦非當初軫念之意未充各人姓名及當充親屬竝分付該廳使之修成册報來後移送訓局卽爲塡充多人之一時竝充在本局待年應陞之類不無積滯之慮令該大將從便與本局軍當次第者間幾次塡充之意分付如是申今之後宜禁如前雜亂當充人寸數同姓限幾寸外族妻族限幾寸三枝不合者眞外外外限幾寸區別定式以聞妺壻自在其中抄報之式有頉充代之式除汰坐律之式雨具直塡充之式亦爲一一論理粘目後錄以聞以此意文移訓局以爲永久遵行之地
정조 14년 · 강
以藍浦縣監丁遇泰差舟橋司別看役
정조 14년 · 강
召見戶判鄭民始松留具庠于誠正閣
정조 14년 · 목
民始啓言兩湖漕船創始時皆以載六百石爲限者似由於不慣海道欲爲先試之計而嶺南漕倉比湖南水路之加遠殆過數千里而以千石爲限湖南漕船辛卯年因道臣狀請加載二百石大抵船隻則恰受千餘石而最遠之嶺南則限千石稍近之湖南則限八百石者已無義意當此船材漸貴之時十餘隻漕船之加造亦非儲積材木之道且以漕卒言之裝載千石則雜費條亦隨以加多上納之際多有利益擧皆願載千石目下湖南限滿船爲十三隻卽當新造而所入材木當爲屢千株且造船之費漕需不足勢當請得財力趁此時變通爲宜請自明春漕運時湖南漕船使之限千石裝載限滿十三船勿爲改造從之民始以舟橋司堂上啓言藍浦縣監丁遇泰方以本司別看役多有擧行之事姑未可下去而聞本道水陸操今方設行該縣監不可無端不參云因公幹不得下去依例代領赴操之意請分付道帥臣從之又啓言本司工役今方設始而旣無員役之設置者凡有使喚每爲借貸極爲苟簡雇立軍士一名自今朔定送之意請分付兵曹從之又啓言舟橋上排設與裝結旣以縱樑與鋪板爲定所入材木不可不急速措備容入船隻假令以六十隻爲定竝與船艙所入而磨鍊當入之數則鋪板爲二千立縱樑爲四百箇縱樑則斫取長山串鋪板則安眠島及全羅左右水營所屬松田風落松中忠淸水營一千二百立全羅左右水營各四百立卽爲作板以兵防船載運上送事發關知委而松田作板之際每有濫斫之弊今番則別定差員着實看檢元數外如有一板一株冒犯之事帥臣以下幷當重勘之意請別爲嚴飭從之民始以壯勇營提調啓言宣傳官廳黃內吹黑內吹自是古規黃內吹卽京案府黑內吹卽自外方選上者近來外方黑內吹之待令爲弊不些代捧番布丙申年故將臣張志恒請依五衛時黑內吹分給五衛將領之故事以三軍門吹鼓手各抄一牌屬之宣傳官廳黃內吹之稱改以元內吹黑內吹之稱改以兼內吹仍除各軍門吹鼓手行幸時待令之弊而兼內吹九十五名草笠與黃衣次依元內吹例上下名號雖復古制經費自有所關今以兼內吹屬之本營而復其該營奮服色行幸時御前擧行一體使用則於經費民弊旣有大益帳前軍容別無所減自今爲始兼內吹劃屬本營而三軍門兼內吹之幷爲移屬亦有違於故將臣建白之本意一軍門則依前擧行兩軍門則劃屬本營而本營事體自別凡係軍兵先擇根着充定時保族專用訓局且禁營自訓局中部移屬故每稱亞於訓局以訓局禁營兼內吹移屬本營而該營元料米奉足衣資及各項隨時應上下者幷爲計數移送以爲接濟之地該營軍案中亦爲除減訓禁兩營兼內吹草笠黃天翼等上下自今置之請以此定式施行從之
정조 14년 · 강
湖南伯尹蓍東以琉球漂人發送馳聞
정조 14년 · 목
狀啓以爲興陽縣監申光輅牒呈內琉球漂人斜封小札爲水沈濕熹微難模者外八件纔已模寫無題目印札册子字畵有異我國筆法册張又多破傷僅僅模出者不過爲十張禁雜人守護供饋等節親審擧行云其所報模寫册子中有大板繪圖大日本年代記等文字其爲服屬於倭國者明的無疑又狀啓以爲琉球漂船依備關待順風卽爲發送所着衣服照數分給越海柴糧亦令優給指路差員及護送差員以附近邊將依例着出使之着意擧行事知委於左水使李健秀處候風留住間供饋凡節分付地方官另飭慰撫敎曰日前見耽羅狀本琉球國漂船一隻聞亦漂到已令從願還發此船之同行亦無不可申飭該水使及該牧使處各別顧恤斯速發送事回諭
정조 14년 · 목
慶尙監司李祖源以道內應資人後錄馳啓敎以口傳下批○李憲洛加設僉知金載城等二百三十七人單付同知柳聖龜等一千二百四人單付僉知○京畿監司金思穆以道內應資人後錄馳啓敎以口傳下批○李灌等十六人加設同知朴瑞晉等十九人加設僉知尹得商等四百四十二人單付同知李俊等七百九十四人單付僉知
정조 14년 · 강
湖西伯鄭存中以海溢形止馳啓
정조 14년 · 목
狀啓以爲去月十六七日風雨海溢平澤稷山瑞山泰安等四邑分數稍多天安洪州海美結城新昌沔川保寧庇仁唐津藍浦等十邑分數稍少臣謹將傳敎辭意行會後被災尤甚民戶當年身役除減還上蠲免均廳納稅蕩減顧恤安接惕念察飭
정조 14년 · 강
太廟景慕宮展謁命以明日爲之
정조 14년 · 목
因禮曹啓稟有是命○兵曹以軍兵磨鍊啓敎以禁軍三番隨駕步軍十哨馬軍三哨爲先後廂禁衛營留陣
정조 14년 · 강
領敦寧洪樂性以病未陪班乞解內局之任賜批
정조 14년 · 목
批以念卿鞍馬之勞以卿守宮分提擧勿令差出卿其安心勿辭待朝入來仍命遣史官傳諭
정조 14년 · 강
命秋展謁待快晴爲之
정조 14년 · 목
敎曰以春秋展謁之在於孟朔初欲於今月內爲之而今日姑無晴意來朝雖或開晴廟庭周旋猶不如待快晴行禮霑衣服不可行祭卽經訓所載秋展謁差待快晴一兩日後爲之以此分付
정조 14년 · 강
命譯官張濂刊去譯案
정조 14년 · 목
備局啓言後市復設事擧條批旨後市未罷前近年帽稅之準數出來與否更設後稅額之當無一分欠縮與否査問草記事命下矣公稅帽出來數爻限十年溯考則元定一千隻無一準出之年而就其中撤後市前後較其最多最少之年折衷其數則戊申以後卽撤後市之後也丁未以前卽撤後市之前也癸卯戊申年出帽之數最多而戊申比癸卯則所減爲三百十八隻零壬寅己酉之數最少而壬寅比己酉則所減爲七隻零戊申之於癸卯所減雖曰懸絕撤市前後年數之多少又旣逈異則撤市後頓減之說姑未知其的然矣副譯張濂處更爲査問則以爲帽隻賣買專在於皮物而皮物之入專在後市此所以撤後市之後則皮物不期減而自減皮物減則帽隻亦減卽自然之勢也今雖更設後市戊申以前所出之帽不能一準其數則更設之後安保其準數云矣渠於昨日招問之下初旣輕先爲說今於特敎査問之時又不指的以告誠極痛駭姑竢處分敎曰渠以幺麼譯舌敢於因特敎査問之下再昨所對則初曰罷市後稅錢從以大縮更曰復設則稅額幾可相當昨日所告則以爲罷市前旣未準數更設後安保其準數云者兩日之間其說判異渠之所爲萬萬痛惡如渠蟣蝨之賤焉敢如是無嚴乎本事仍罷當否固不關於渠言國綱所在不可不重治而赦令才過張濂令該院爲先刊去譯案
정조 14년 · 강
飭諸道奴婢貢勤徵之弊
정조 14년 · 목
備局啓言北道內寺奴婢宣頭案修正時所費參量除減之意問于本道狀聞稟處他道一體關問事命下矣卽見慶尙監司李祖源狀啓則以爲慶州等十六邑奴婢修案時每口五錢收捧而雜費較諸所收反爲不足自官庫添補需用就中減數今無可論其餘諸邑各有措劃別無收歛之弊云矣關北則內奴數多故口錢自有餘裕本道則內奴數少故口錢反或不足有不可强令剋減請依節目仍置之意分付允之敎曰奴婢案付者之年不知爲幾百幾千歲而白地勤徵之類使之以其道內比總裒益之然猶不能相當者意謂卽爲狀聞成命已久尙無一言北道外自本司各別申飭
정조 14년 · 강
命松都草笠進排之弊釐正以聞
정조 14년 · 목
戶曹啓言開城留守具庠以本府草笠價木舊遺在中計減者還爲出給事擧條批旨令戶判從長稟處事命下矣取考各年上下與會減文書則自丙午以後新給價外前受中計減者果爲十一同零而此是匠人受價者則不可比用貢物之例雖是貢物其所蕩減者卽未取用遺在中分數蕩減元無已取用中計數還給之規今此草笠價遺在尙餘五同零而還爲充給已計減之價者非但各貢各契所無之例揆以事面尤涉不當守臣所諸置之大抵草笠匠難支之端專由於該府所屬幻弄操縱之致此在該府矯捄之如何而草笠用下之浩繁亦係爲弊之一端別監草笠分數定限司僕巨達所着亦定年限各軍門兼內吹亦爲變通則內吹所着草笠自在減省中元數旣減則弊當隨除此則從當磨鍊稟定請依此擧行允之敎曰開留筵奏中以各年遺在已計減進排者請令蕩減係是無例之事卿曹草記雖如此旣知其數百女工無價白徵之弊則豈可任其爲弊不念失所之怨乎時遺在爲五同本府給債條亦如此數云此二條蕩減足準白徵之數爻以此分付該留守處以給債本錢必歸於女工輩俾有實效至於草笠進排之弊亦依草記減定者減定定限者定限以聞亦卽分付掖庭署及司僕三營
정조 14년 · 강
召見戶判鄭民始于重熙堂
정조 14년 · 목
民始啓言各司之內入與進排物種報本曹會減者必以標紙或啓單子粘連報來以爲憑準之地而至於尙方則獨不用此例只以郞官之狀報來故例定計士探問文跡有無入用與否旣已報來還爲往問者不但無實揆以事面亦涉煩屑此後則一依他各司例啓單與標紙間粘報後憑準會減似合事宜矣從之又啓言各道各邑箋文及大小科次等各樣入啓時所盛紅函與紅木袱載在定例故隨用會減而實則只盛紅函元無覆袱之事故近來本曹則不爲會減而無定式文蹟該司如前進排稱冤不已自今以後函則依前進排袱則不可不封裹內入者外勿爲捧用之意請定式分付從之
정조 14년 · 강
命平壤城操南關秋操幷停止
정조 14년 · 목
備局以平安監司沈頤之南兵使李仁秀狀辭啓言西北兩道習操頃因平安兵使李得濟北兵使李潤慶狀啓已以姑停之意草記蒙允矣平壤城操南關秋操宜無異同一體停止三甲官鎭門聚點亦爲置之事請分付道帥臣允之
정조 14년 · 목
平安監司沈頤之以道內應資人後錄馳啓敎以口傳下批○金弼西等五人加設同知金南弼等八十五人單付同知鄭世萬等六百九十八人單付僉知○咸鏡監司李文源以道內應資人後錄馳啓敎以口傳下批○朴夏柳等五十五人單付同知韓泰登等二百八十二人單付僉知○黃海監司李時秀以道內應資人後錄馳啓敎以口傳下批○姜重齊加設同知朴泰鳳等二人加設僉知朴載儉等一百二十七人單付同知金象九等一千一百八十二人單付僉知○原春監司尹師國以道內應資後錄馳啓敎以口傳下批○金麟碩等二十七人單付同知李膺成等二十二人單付僉知
정조 14년 · 강
以洪良浩爲吏曹判書金光默爲參判前望也
정조 14년 · 목
敎曰試望差出銓堂備員然後爲之云長銓重任不可許久曠任一遞足以一伸前吏曹判書洪良浩復授前任參判前望單子入之待下批幷卽牌招察任
정조 14년 · 목
以夙夜之任與詞訟劇務相妨故也
정조 14년 · 강
命平安前兵使李得濟罷職分揀
정조 14년 · 목
敎曰與其乍勘而旋仍之近於如何莫若初勿處分之爲當而藩閫事體自異至於考績尤有關係故耳然事體比之民事自有輕重以今年本道營閫邑鎭之數遞不可無拔例處分問於大臣其意亦然平安前兵使李得濟罷職姑爲分揀事分付
정조 14년 · 강
命首譯李洙定配分揀以次律勘處
정조 14년 · 목
禁府以李洙豐川府安山驛徒三年定配啓敎曰一邊宥配一邊發配事面似涉如何而以渠言之不但帽稅之不能檢飭首譯統轄諸譯則如張濂之査問時無嚴之擧亦不能檢飭可謂兩罪俱發定配以赦令纔過分揀以次律勘處以爲懲勵之地
정조 14년 · 강
飭吏曹判書洪良浩開政
정조 14년 · 목
良浩違牌政院請推敎曰一遞旣伸廉隅昨違亦伸情勢今又若此兩無所當政院之不爲申飭無端請推致煩酬應者承旨事極爲駭然當該承旨推考此啓辭勿施各別嚴飭斯速入來開政
정조 14년 · 강
有政吏曹判書洪良浩參判金光默參議曺允大進
정조 14년 · 목
以鄭萬始爲應敎李普天爲副修撰李▣爲內局提調
정조 14년 · 강
以安春君烿鶴林君焴廣陵君烻爲都總管前望也
정조 14년 · 목
禁府啓言李洙杖一百收贖告身盡行追奪敎以如有功減一等又啓言功減一等杖九十收贖奪告身四等放送
정조 14년 · 강
右尹閔台爀疏陳病狀乞免享官賜例批許之
정조 14년 · 강
以具㢞爲都總管口傳新資也金光默爲都承旨前望也
정조 14년 · 목
因都總管望筒敎曰今筵始聞之久次中可謂最久次以主試時登科者或躋一品其後登科者亦有大拜者而尙仍其資級云況曾經亞銓者乎都承旨具㢞此窠口傳擬入待下批待開門牌招察任都承旨前望單子入之待下批牌招察任
정조 14년 · 강
命以明日詣太廟景慕宮行展謁禮
정조 14년 · 강
全羅左水使李健秀以琉球漂人更爲問情馳啓
정조 14년 · 목
狀啓以爲興陽三島漂到琉球國船問情官虞侯沈景民牒呈內渠又書以買松板三字則必是商船而歸去方向多般書問不識文義不能書答故借得島人乾靈龜示之則船中七人鴂舌相喧咸有喜色手指東南書出船上歸卯辰巳六字指點帆席弓竹又書竹十二本四字觀其形狀揣其書意則顯有改弓竹船上歸之意卯辰巳必是渠國所在方位以輪圖所指觀之則卯辰巳似爲濟州境而自本島距濟州雖有沿邊護送之路濟州之距琉球旣莫知其船路護送交付萬無指一之望書册自地方官十張已爲模寫上送爲辭册子第一張有曰大板繪圖第十張又曰大日本年代紀此必是日本國刊印而緣何入於琉球事甚怪訝歸去方向果由濟州則勢將自本島交付濟州恭俟朝家處分擧行計料
정조 14년 · 강
命遣吏郞摘奸諸執事淸齋
정조 14년 · 강
命進御淸肺湯一貼依前方更爲煎入榻敎也
정조 14년 · 강
命試官及掌試都事差定科場嚴飭京外
정조 14년 · 목
敎曰昨因承宣所奏監試初試日子以初一日進定試官及掌試都事已令擇差而北道則南關評事仍留擧行都事以遞來文倅中單付幷令掌試後上來西關何異於北關近因擇送邑倅之出自經幄侍從者多本道都事依監市假都事差出之新定式道內文倅中權兼都事掌試凡係貽弊民邑之端拔例省繁雖以試紙言之勿拘品劣務從省弊事令廟堂嚴飭仍以此意下諭于道伯及評事諸道一體嚴飭今番科名果何如雖在常年大比當有別般講究入場之際無或紛雜況此科乎內而漢城試外而諸道大小科初試先自入場時各別整飭多士得以雍容周旋於康莊之衢俾有濟濟蹌蹌之實效亦令廟堂前期嚴飭京外
정조 14년 · 강
命柳維等五衛忠壯忠翊中擬入
정조 14년 · 목
敎曰西北善賑加資中如西之靑水萬戶則陞遷五衛將而北之阿山萬戶乾原西水羅權管等渠輩加資名雖褒賞實則無端徑遞殊非勸後獎他之意前萬戶柳維前權管康就日李國恒依靑水金陽禧例五衛忠壯忠翊將中令該曹口傳擬入如以番次苟艱上來前徑遞則卽付付料窠除非本道人付料一款勿論事分付
정조 14년 · 강
命序陞窠口傳差出
정조 14년 · 목
敎曰以受香所重雖已作窠尙未區處係是序陞窠令該曹口傳先爲差出事分付
정조 14년 · 목
以李晴爲校理韓光植爲修撰○因吏曹參判望筒敎以前參判仍任再政以沈能翼爲慶尙都事李冕膺爲平安南道京試官柳漢星爲忠淸都事金啓洛爲全羅左道京試官徐配修爲平安都事徐有鍊爲全羅都事金孝建爲原春都事鄭東觀爲慶尙左道京試官李儒修爲黃海都事徐榮輔爲忠淸左道京試官
정조 14년 · 강
命老人下批口傳擧行
정조 14년 · 목
漢城府以老人別單書入啓敎以依昨日例皆以口傳擧行又以朝官年七十士庶年八十以上別單書入啓敎以下批及加設單付皆以口傳擧行以間三日別單草記已有下敎則日再草記近於煩屑依下敎擧行事知悉
정조 14년 · 강
命李冕膺朴奎淳沈能翼敍用
정조 14년 · 목
禁衛營啓言從事官李冕膺方在罷散中何以爲之敎以敍用○承旨徐瀅修啓言前校理李冕膺旣已敍用而前校理朴奎淳前修撰沈能翼俱是同罪人故敢達敎以幷敍用
정조 14년 · 강
詣太廟景慕宮行秋展謁
정조 14년 · 목
具翼善冠袞龍袍乘輿出協陽門降輿乘輦出敦化門至太廟洞口降輦乘輿至齋室前降輿入齋室改具冕服就版位行禮如儀詣廟內奉審仍省器詣永寧殿就版位行禮如儀詣廟內奉審仍省器還入齋室時禮曹判書金憙守宮不得陪從命許遞以李秉模代之爲省牲時禮儀使備員故也改具遠遊冠絳紗袍詣省牲位敎曰太廟北墻有門通時御所卽爲朔望祭享以便道往來聖祖有敎挽近爲內殿廟現之路今日適値朔祭受香欲遵故事當親行朔祭省器省牲大享外親省牲器之禮禮曹近來謄錄似不載錄以今日之禮欲作掌考之資以此意令禮曹知悉省牲訖敎以近日朝家雖用曠蕩之政紀綱則存焉以今日百官上馬時觀之諠譁旣多班次又紊事之駭然孰甚於此太廟前門路又復如此自班首以下當別下處分且廟門內諠譁不能禁戢如許兵判將焉用哉自今各別嚴飭還至齋室乘輿召見廟司敎曰太廟朔祭省牲器卽幾百年初行今日展謁之禮兼爲祗告邦慶當有志喜之擧廟司令沈周賢外職陞敍參班廟司各陞一階職政官牌招下批序陞者單付事知守僕朴昌彥自願免賤其餘守僕令該曹米布題給拜宮之後且行親省牲器之禮祗告之義廟宮何異宮司以下守僕賞典依廟司等例爲之都提調左議政蔡濟恭兼綰廟宮不必分施賞典特賜大豹皮一令提調鄭好仁雖不參內庭班豈可獨漏中鹿皮一令賜給至乘輦所召見一所試官沈煥之鄭萬始金翰東敎以今番試士與他科自別試官到試院之後須卽開門士子入門時俾無紛畓之弊且達夜洞開無禁其出入限以日出懸題懸題後士子如或屯聚門外未及入來者亦許開入仍命開作門出送乘輦至景慕宮洞口降輦乘輿入齋室改具冕服詣版位行禮如儀詣宮內奉審仍省器還入齋室敎曰本宮事知守僕如未準資以帖加擧行改具遠遊冠絳紗袍詣省牲位省牲訖乘輿至乘輦所召見二所試官鄭大容朴宗來李錫夏飭諭如一所試官例敎曰試官承牌之後衛內旣不隨駕輦前又不待令試官宋銓丁若鏞朴崙壽事過後令該府拿問處之又命注書徐有聞拿處以院隸不善檢飭以致傳命之錯誤故也乘輦至泮橋前路降輦乘輦遣注書趙台榮飭試圍開門毋得遲滯由館峴入弘化門由貳極門還內
정조 14년 · 강
遞承旨洪義榮以徐瀅修代之前望也
정조 14년 · 강
有政吏曹判書洪良浩參議曺允大進
정조 14년 · 목
以徐鼎修爲吏曹參判鄭最行爲持平新通也李運行爲正言新通也具允鈺爲判義禁徐有升爲宗廟署令申大有爲直長黃基厚爲景慕宮令徐洛修爲直長○因宗廟署直長望筒敎曰今日敍陞直長只計直長仕前窠未準日限勿計事分付○因宗廟署副奉事景慕宮奉事望筒敎曰前銜中各別擇擬以入○以李惟簡爲宗廟署副奉事李羲雲爲景慕宮奉事
정조 14년 · 강
命試官宋銓等及注書徐有聞分揀放送
정조 14년 · 목
以試官宋銓朴崙壽丁若鏞注書徐有聞拿處傳旨敎以分揀放送
정조 14년 · 목
敎曰試所早已開門懸題限以日出多士許令懸題前從便出入今夜巡邏閒雜人外幷弛禁事分付
정조 14년 · 목
原春監司尹師國以道內應資人開錄馳啓敎以口傳下批○金彥之加設同知金世恒等一百十人單付同知崔雲泰等一百一人單付僉知○忠淸監司鄭存中以道內應資人開錄馳啓敎以口傳下批○白熙增加設同知金銀錫等一百二十三人單付同知李奎鎭等五百三十五人單付僉知
정조 14년 · 강
命進御淸肺湯一貼更爲煎入榻敎也
정조 14년 · 강
左議政蔡濟恭陳箚請吳載純責罰賜批
정조 14년 · 목
箚略曰國朝一年二都政事之最大典也東西銓長臨政期必躬進問政於時原任大臣四百年不易之典也東銓長終不來政其意欲燈不問而自行政耶聞長銓以臣文字一句謂以與臣嫌避而眞如其言以私廢公其可乎哉吏曹判書吳載純謂宜嚴加責罰問政如不可爲則都政亦不可行臣亦見輕甚矣亦命斥退批以吏判事極爲未安爲先從重推考卿其安心視事仍命遣史官傳諭
정조 14년 · 목
敎曰吏判之如是逡巡豈有如許道理今日都政以親政擧行又敎曰親政處所以便殿爲之
정조 14년 · 강
以沈埉爲司諫閔養顯爲持平李義駿爲正言
정조 14년 · 목
敎曰亞長持正在外及呈告人員許遞前望單子入之待下批牌招察任
정조 14년 · 강
御熙政堂行都政吏曹判書吳載純參議丁範祖兵曹判書李▣參判洪文泳參議尹行元進
정조 14년 · 목
敎曰吏判事事體分義豈容如是大臣箚辭不過體例間事況堂錄籌坐亦已黽勉冒參則獨於問政之行達夜申飭尙不擧行設令私義難强接語進詣相臣家外送吏替告卽亦政曹故事則幷與此擧而不爲寧有如許道理行吏曹判書吳載純從重推考爲先牌招入侍又敎曰今番賀使方物旣許收捧以此以彼自當爲謝恩今政冬至使以謝恩使差出又敎曰親政時注書不可不備員注書今日受薦口傳付職待下批牌招先入侍後謝恩又敎曰入侍注書尙瑞院官員依例陞六又敎曰今年此政異於常年凡政大抵官人豈爲繳福之資而自有邦慶益念恢蕩之政者欲望朝著之間混物我合疏密使出身通籍者流無不着帽之人無不做官之族無不沾祿之家同浴於春風和氣之中則熙暭之俗不必專稱於上古豈不美哉盛哉人和則天地之和應祈永之原亶在於是咨爾銓官敢不勉旃近來恢蕩之擧多及於文與武而蔭官則獨漏如忠賢之裔詩禮之門聞有枯黃牖下之歎旣違收錄之意亦非對揚之政外此尋常注擬亦因舊習之未祛無論文蔭武各拘黨私許久坐停於照擬者亦必有其人此等人須先疏揚以此意令兩銓長知悉悉心承佐以副臨政申申之本意又敎曰守令邊將初仕各別擇擬軍功人淸白吏子孫及其他年例收錄之人一幷加意調用事申飭兩銓又敎曰吏批窠窄云禮戶佐郞中曾經侍從人典籍中以翰注出六人竝姑爲改差新出六人郞署待窠擬入其代次次收用又敎曰今番北關賑事旣有陞敍之命今日政當窠守令內擬後差送又敎曰在外及未肅拜臺諫許遞今日政差出又敎曰在外持平許遞今日政差出又敎曰如欲尊年豈先於鶴城家前兵使李彥熙之特除都總管不但有曾經承旨履歷出於念其家之意適閱官案鶴城孫承傳已久尙不收用申飭銓曹又敎曰京外營校之邊將窠久勤遷轉當觀使役之勞逸以定排擬之取捨而今日兵曹政事萬萬不成該駕前駕後則除非加里浦宣沙浦等四五次屢擬之白鳳翼一人外皆不擧論況七百禁旅一生所望惟在邊將一窠而今政則數人外亦不擧論又況三軍門將校勤勞訓局爲最禁營次之而訓校則擬於薄窠禁校則竝與薄窠而不擬至於孟浪無據者道路事知之久勤遷轉則許多各歧久勤中以道路事知拈出擬入水原營校之近欲加意收用之本意爲兵判者豈敢不對揚而對揚亦有許多般僉使見窠不過略干則忽以水原營校都執其半而昨年效勞之本邑別看役反不免見漏由前由後兵判事極爲駭然邊將諸窠望筒一竝卽爲勿施更令先擬禁軍次擬營校擬入事分付此後事知久勤日傘事知則擬於善地道路事知則以西北邊將差送事定式雖以營校言之幕裨帶去者還來間元仕勿爲通計以爲均勞逸之地事一體定式分付各營該判書李▣爲先施以重推之典又敎曰訓鍊正聞有實病改差今日政在京人中前望擬入又敎曰以達成國舅之姪子爲貞聖王后四寸親者至今生存豈不稀異乎月前始知之先除軍任當此大政之日豈可不收用乎前武兼宣傳官徐命託各道中軍中履歷外窠作窠擬入以示朝家念舊之誼又敎曰訓鍊副正尹衡東仍任○吏批以李趾采爲尙州牧使金履錫爲永同縣監吳泰齊爲高靈縣監李明誠爲永春縣監朱南述爲鎭川縣監具馨遠爲龍安縣監李徽祚爲濟州判官李復燮爲密陽府使閔昌爀爲校理李尙度爲副校理李東野爲金堤郡守黃仁煐爲鐵原府使朴長瀗爲豐德府使李羲文爲牙山縣監朴宗岳爲冬至正使朴天行爲副使兪漢人爲書狀金持默爲刑曹參判敎曰亞卿尙未一經之故雖已點下詞訟亦職務戚畹之冒居非美事刑曹參判金持默許遞今日政差出○以金養直爲漣川縣監李晉秀爲草溪郡守吳徹常爲平海郡守鄭時養爲慶基殿參奉申夔相爲顯陵參奉鄭世淳爲昌陵參奉金商協爲章陵參奉柳謐爲弘陵參奉韓啓裕爲徽陵參奉盧橚爲恭陵參奉金復行爲假引儀李箕元爲典獄參奉金弘祚爲智陵參奉時養以下幷初仕也李福源爲謝恩冬至正使閔台爀爲副使李祉祚爲書狀洪章甫爲宣陵參奉初仕也敎曰與兵批出六有虛司果云草溪郡守李晉秀旣有承傳姑擬內職待窠久勤收用○以尹昇東爲草溪郡守尹持訥爲持平金履喬爲正言洪大榮爲金化縣監姜膺煥爲昌城府使朴載淳爲持平鄭景祚柳誨爲正言申相文爲泰安縣監元永龜爲固城縣令吳鼎漢爲沃溝縣監李寅植爲康律縣監徐有建爲咸從府使○因監役望筒敎曰首擬人何時不可爲其弟之陞資在於數日前此望筒還給更爲擬入○以朴宗烈爲假監役初仕也李致中爲刑曹參判韓永逵鄭來百爲持平朴與曾爲慈仁縣監吳相祿爲狼川縣監南陽龍爲義陵參奉初仕也敎曰今聞情勢果然曾亦卽遞云慶尙都事沈能翼改差今日政差出以尹得孚爲慶尙都事添書也○兵批以柳誼爲副總管李潤默趙運水金履德權宜一爲武兼金時敏梁成龜郭林福李偃爲部將吳廷佐金聲贊李基成金尙裕田百寧李德升金仁澤金光郁爲守門將潤默以下竝初仕也李民秀爲安東營將李長昱爲公州營將趙義鎭爲晉州營將李顯昌爲黃海中軍孟廷幹爲全羅中軍柳載河爲原春中軍民秀以下竝新資也金景濂爲城津僉使吳璟爲白翎僉使○因晉州營將望筒敎曰副擬之趙義鎭昨秋北關賑運穀物時有勤勞且有承傳雖已點下原單承傳不爲懸注若此則有勞之陞秩者豈有勸獎之道乎況承傳事體何等尊嚴則無端拔去兵曹事極爲駭然當該堂上從重推考此後各別嚴飭○以李晉秀爲訓鍊正因訓鍊主簿望筒敎曰兵批窠窄仍留備郞足爲守令此望筒勿施以時任中擬入○以鄭厦誠爲阿耳僉使張集紹爲釜山僉使林泰遠爲多大僉使安天甲爲乾川權管康漢章爲乾原權管許潛爲吾村權管敎曰新除授臺諫牌招察任又敎曰都政除拜外未下直守令明日辭朝又敎曰守令邊將初仕人皆令明日待令
정조 14년 · 강
召見吏曹判書吳載純于重熙堂
정조 14년 · 목
予曰今番都政可謂速了矣載純曰冒當大政實臣夢慮之所不到雖緣聖恩之曲庇倖免大何因仍蹲據斷無其理亟賜體諒予曰卿何過辭然而勞勩宜念當姑從卿請矣
정조 14년 · 강
遞吏曹判書吳載純
정조 14년 · 목
敎曰筵席陳懇旣若此一向强其所不欲何異於拂人之性況職則冢宰資是崇秩趁卽曲副而體諒亦合禮使之道行吏曹判書吳載純今姑許遞又敎曰吏曹判書有闕政事當日爲之
정조 14년 · 강
以安昌君燝西淸君煋爲都總管前望也
정조 14년 · 강
命翰圈原圈勿施
정조 14년 · 목
敎曰翰圈被論人今則皆區處其餘諸人亦區處出六則太早圈事當前趁今區處然後可以無礙原圈幷勿施事分付
정조 14년 · 강
召見守令邊將初仕人于熙政堂
정조 14년 · 강
遞吏曹參議丁範祖以曺允大代之
정조 14년 · 목
因範祖牌招啓請敎以參議聞是實病許遞前望單子入之待下批與參判牌招開政
정조 14년 · 강
命朝官年七十士庶年八十加設單付
정조 14년 · 목
京畿監司金思穆以坡州等邑朝官年七十士庶年八十以上開錄馳啓忠淸監司鄭存中又以開錄馳啓幷敎以加設及單付口傳下批後成送有旨漢城府又以別單書入啓敎以加設及單付口傳下批
정조 14년 · 강
命進御淸脾湯自今日停止榻敎也
정조 14년 · 강
判府事李福源箚辭出疆之任賜批許之
정조 14년 · 목
箚略曰臣於昨政伏奉出疆之命專對重任也往役常分也況臣宜退不退尙縻崇班奔走之勞其何敢辭而顧臣襄杇萬無强赴之勞乞命變通批以非不知卿之難强而副擬前已往返末擬同是耆疾故不得已點下箚辭如此許施仍命遣史官傳諭
정조 14년 · 강
司直吳載純陳疏自引賜例批
정조 14년 · 목
疏略曰日前左相以臣不爲問政至有陳箚之擧而自前銓官之與大臣有嫌者雖當都政未嘗問政已成銓曹舊例今番都政臣之不爲問政亦循前人已行之規而己非敢創行之事而相箚則有若臣經行己志蔑紀綱而虧故事揆以廉義寧有是理乞賜勘處批以卿其勿辭行公
정조 14년 · 강
命敬差官依近例爲之
정조 14년 · 목
內閣提學鄭民始啓言敬差官差送與否稟定然後當爲磨鍊而近例皆以道臣擧行今番何以爲之敎以依近例爲之
정조 14년 · 강
命安胎時嚴飭民弊
정조 14년 · 목
敎曰安胎藏胎時所用雜物及役民皆用儲置米一依書下擧行之意自本監卽爲措辭行會本道亦卽直關該邑依此擧行無敢一毫遠越方欲別遣御史隨後下送以考擧行勤慢雖一物取於民一民無價使役則道伯地方官及奉命之人當之以此嚴飭以石爲名之物一切勿用予於御極以後猶念民弊胎封加築尙今不許況今番乎又況一念憧憧不欲張大乎聞此下敎之後雖下至京司吏隸本邑官屬寧或籍此貽弊於民邑乎竝以此意謄關分付
정조 14년 · 강
命重囚文案考閱啓錄事分付諸道
정조 14년 · 목
敎曰大赦之時先自重囚疏釋京中則赦典問于曹堂區別處分京外何異外方錄啓之類各令道臣親閱文案兼探邑中輿論可以參量者具意見狀聞原案之已啓聞者別錄册子置之大內常常考閱今亦更加理會而欲待道伯意見後處分原本不必盡謄只以意見條列後錄於狀聞中道則今月內遠道則來月旬前後修啓北道則文案不過略干度仍令舊伯交龜前修啓事分付諸道未錄啓之類各令直爲疏放事一體分付竝以此意下諭諸道
정조 14년 · 강
命刑判問于大臣加望
정조 14년 · 목
敎曰正卿乏人刑判點下時每致苦索問于大臣加望
정조 14년 · 강
召見承旨李祖承于重熙堂